次韻趙子野贈別
作者：陳造
朝代：宋

paragraphs: 白地倒海翻重湖，趙侯塗改插架書。
石麟角犀清而腴，了知不是山澤臞。
舌宮齒商鳳將雛，一笑著我東郭竽。
曹後鮑前君指呼，郊寒島瘦君童奴。
翠鳳未炙口不餬，吮漱沆瀣騎兔烏。
擘水挹取驪頷珠，挂作白月照海隅。
丹山阿閣久榛蕪，跳梁餓鴟啼鵓鴣。
兩鳥囚作轅下駒，巨靈蹶起張怒鬚。
一鳥伸喙羣翼趨，向來偃仆須君扶。
大篇落手吾戒塗，春風得意揄翠裾。
東西州爾非秦吳，猶金玉音寧所圖。